ประกันปรับโครงสร้างชิงลูกค้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

กระจายอำนาจฝ่ายการตลาดรองรับแข่งดุให้บริการต้องเร็ว
โพสต์ทูเดย์ — ประกันภัยปรับโครงสร้างการบริหารงานภายในพรึบ กระจายอำนาจ ชิงฐานลูกค้าก่อนคู่แข่ง
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ เปิดเผยว่า ปี 2554 บริษัทมีแผนจะเพิ่มตำแหน่งงานระดับผู้จัดการฝ่ายขึ้นอีก 23 ตำแหน่ง จากเดิม 11 ตำแหน่ง โดยจะเป็นการคัดเลือกจากพนักงานภายในของบริษัท เพื่อกระจายอำนาจในการบริหารจัดการและอนุมัติงานต่างๆ ให้เกิดความรวดเร็ว เพราะการแข่งขันในปีนี้มีความรุนแรงมากขึ้น จึงต้องการความเร็วด้านการให้บริการต่างๆ ทั้งการพิจารณารับประกันภัย การพิจารณาจ่ายสินไหมทดแทน และเรื่องอื่นๆ เพื่อสร้างความพึงพอใจให้กับลูกค้ามากขึ้น
นายปิติพงศ์ พิศาลบุตร กรรมการผู้อำนวยการ บริษัท นวกิจประกันภัย กล่าวว่า ปี 2554 บริษัทมีการปรับโครงสร้างการบริหารงานภายในองค์กร บุคลากร และธุรกิจให้มีความพร้อมความคล่องตัวในการดำเนินงานมากขึ้น โดยมีการจัดตั้งฝ่ายพัฒนาธุรกิจขึ้น เพื่อทำการขยายตลาดและพัฒนาช่องทางการขายใหม่ๆ โดยการทำประชาสัมพันธ์แนะนำผลิตภัณฑ์ให้เหมาะกับกลุ่มเป้าหมายผ่านสื่อให้สิ่งพิมพ์ วิทยุ สื่ออินเตอร์เน็ท และ สื่อสังคมออนไลน์ ที่มีการเติบโตอย่างรวดเร็วและสามารถเข้าถึงกลุ่มเป้าหมายที่เป็นคนรุ่นใหม่ได้เป็นอย่างดี โดยเฉพาะเฟซบุ๊กที่มีคนไทยอยู่ในกลุ่มเครือข่ายนี้แล้วกว่า 7 ล้านคน จากจำนวนผู้ใช้อินเทอร์เน็ตในประเทศไทย 21 ล้านคน
“ล่าสุดบริษัทเปิดแผนสุขภาพ ชิล ชิล เพื่อจับฐานลูกค้ากลุ่มนี้ อายุตั้งแต่ 25 ปี โดยตั้งเป้าหมายยอดขายไว้ที่ 20 ล้านบาท ซึ่งคนรุ่นใหม่เริ่มให้ความสำคัญกับการทำประกันสุขภาพมากขึ้น เพราะค่ารักษาพยาบาลมีราคาแพง” นายปิติพงศ์ กล่าว
นายกฤตวิทย์ ศรีพสุธา กรรมการรองกรรมการผู้จัดการ บริษัท วิริยะประกันภัย กล่าวว่า เดือน ม.ค. 2554 ได้ปรับโครงสร้างองค์กรใหม่ โดยแยกงานสื่อสารองค์กรออกจากกลุ่มการตลาดและตั้งขึ้นมาเป็นฝ่าย เนื่องจากงานมีปริมาณมากขึ้น ซึ่งจะทำหน้าที่ดูแลความพึงพอใจของลูกค้าโดยเฉพาะส่วนฝ่ายพัฒนาธุรกิจเดิมมี 5 ฝ่าย ปัจจุบันเพิ่มเป็น 6 ฝ่าย เพื่อให้เกิดความรวดเร็วในการให้บริการลูกค้า และทำให้ลูกค้าสะดวกมากยิ่งขึ้น ซึ่งปัจจุบันการแข่งขันรุนแรง บริการที่ถูกใจลูกค้าเท่านั้นจึงจะสามารถทำตลาดได้ เพราะลูกค้ายุคนี้ไม่ได้มองที่ราคาเพียงอย่างเดียวเหมือนในอดีตที่ผ่านมา
นายโชติพัฒน์ พีชานนท์ ประธานกรรมการบริหารอาคเนย์กลุ่มธุรกิจประกันและการเงิน กล่าวว่า ปี 2554 ถือเป็นปีที่โครงสร้างองค์กรของบริษัทครบสมบูรณ์พร้อมที่จะเดินหน้าขยายตลาดอย่างเต็มที่ โดยได้ดึงมืออาชีพจากหลากหลายธุรกิจเข้ามาดูแลงานด้านเทคโนโลยีสารสนเทศ การลงทุน การขายผ่านตัวแทน และการขายผ่านธนาคาร